Телсе ғалимдар Ф. И. Гордеев һәм К. И. Петров юрмат-юрматы терминын Көньяҡ Уралдың боронғо ҡәбиләләре сармат этнонимы менән бәйләй. Ысынлап та, Юрматылар, ҡәбилә булараҡ, боронғо уғырҙар һәм сарматтар сигендә формалашҡан. Венгрҙар составында юрматылар булған тинек, әммә уларҙың генезисында сармат-аландар ҙа булыуы мөмкин. Тажик телендә юрмон — «йомран». Иран телле сарматтар йомранды тотем итеп тәғәйенләгән булған, тимәк.